**\_\_. tétel: Az egyszerűbb alakzatok: felsorolás, ismétlődés, ellentét, gondolatritmus**

Az **alakzatok** a szöveg díszítőelemei, a beszéd vagy írásmű stílusának kifejezőbbé, ékesebbé, hatásosabbá tételét szolgálják. Az alakzatok használatával hatásosabb, hatékonyabb lesz a közlés az információ lényegének hangsúlyozásával vagy az érzelmek felkeltésével. Többféle alakzatot különböztethetünk meg, vannak hangalakzatok (pl.: rím, alliteráció) szóalakzatok, mondatalakzatok és gondolatalakzatok.

**Felsorolás**: nem rokon értelmű szavak azonos mondatrészi helyzetben való szerepeltetése tartalmi erősítés céljából. *„Adjon az Isten szerencsét, szerelmet, forró kemencét…”*

**Halmozás:** elemei azonos mondatrészek, leggyakrabban azonos szófajú szavak. Pl.: *"Füstösek, furcsák, búsak, bíborak..."*

**Fokozás:** a fokozás azonos mondatrészi elemek egymáshoz képest érzelmi, értelmi többletet fejeznek ki. *„Száz vasutat, ezeret! /Csináljatok, csináljatok!”*

**Ismétlés**

**Szó szerinti ismétlés**: a szavak, szószerkezetek változatlan formában ismétlődnek. Pl.: *"Fekete országot álmodtam én,/ ahol minden fekete volt, / minden fekete, de nem csak kívül:"*

A **figura etimologica** esetében nem a szóalak, csupán a szótő ismétlődik meg. Pl.: *„Lelkem lelkekkel lelkesülni”*

**Ellentét:** egymással ellentétes értelmű, érzelmi töltöttségű szavak, kifejezések egymás mellett szerepeltetése nyomatékosítás szempontjából. *„Inkább ma száraz barna kenyeret/ Mint holnap lágy fehér cipót, apám…”*

**Fajtái:**

**Paradoxon**: látszólagos képtelenség, ami gyakorlatilag feloldható. Pl.: *„Koldus-szegény királyi gazdagon, Részeg vagyok és mindig szomjazom.”*

**Oximoron**: az ellentét jelző és jelzett szó hangulatában mutatkozik. *„Fejem fölé a csillagok jeges tüzet kavarnak"”*

**A gondolatritmus** teljes gondolatsorok, mondatok vagy fontos mondatrészletek meghatározott rendben való, ritmikus visszatérése vagy variálása.

**Fajtái:**

**Párhuzamos gondolatritmus:** azonos vagy hasonló mondattani szerkezet és azonos vagy megközelítőleg egyező mondatterjedelem jár együtt. *„A réti állat-lompos útját tovább lépem, /az erdei állat homokos útját tovább fűzögetem”*

**Ellentétes gondolatpárhuzam**: a vers két tagja ugyanarról beszél, de ellentétes oldalról. *"Este szállást vesz a sírás, / reggelre itt az ujjongás."*

\_

Feladatok: **Milyen alakzatokat ismersz fel az alábbi részletekben?**

„szabadító drága szót,  
hogy elég! hogy elég! elég volt!  
hogy béke! béke!  
béke! béke már!”

(szó szerinti ismétlés)

„édes mostoha”

(oximoron)

„És gyúltak bennem álmok és csaták,

hitek próbái, pörök, kritikák”

(halmozás)

„A pillanatok zörögve elvonulnak,

de te némán ülsz fülemben.

Csillagok gyúlnak és lehullnak,

de te megálltál szememben.”

(ellentét, ellentétes gondolatritmus)

„Szállunk a Nyárból, űzve szállunk”

(fokozás)

”Hát maga megbolondult,

Hát maga megbolondult,

Hogy mindent kétszer mond,

kétszer mond?”

(szó szerinti ismétlés)

„Kemény vagyok és omló por vagyok,”

(paradoxon)

„Zavaros a Tisza, nincs tisztogatója.

Szomorú a szívem, nincs vigasztalója”

(párhuzamos gondolatritmus)